अंजन गाँव के तीर एक ठन देंवता धामी के डोंगरी, कतको भगवा अऊ उज्जर झंडा ले पटा गे हवय. उज्जर झंडा, प्रकृति के पूजा करेइय्या सरना आदिवासी समाज के आय. ये ह झारखंड के गुमला जिला के उरांव आदिवासी मन के झंडा आंय. भगवा झंडा त ऊ न हिंदू मन के आंय जेन मन 1995 मं डोंगरी के टिलिंग मं एक ठन हनुमान के मन्दिर बनवाय रहिन. वो मन के दावा हवय के ये ह हिंदू देंवता हनुमान के जनम के जगा आय.
बांस के गेट मं लगे दू ठन बड़े बैनर मं दू ठन समिति के नांव लिखे हवंय. वन विभाग अऊ अंजन गाँव के लोगन मन के मिलके चलेइय्या गुमला वन प्रबंधन मंडल (संयुक्त ग्राम वन प्रबंधन समिति). ये दूनों मिलके 2016 ले तिरथ के जगा अऊ गाड़ी घोड़ा रखे के देखरेख के जिम्मा संभालत हवय. साल 2019 मं स्थापित हिंदू मन के समिति अंजन धाम मन्दिर विकास समिति मन्दिर के देखेरेख करथे.
स्वागत द्वार के ठीक भीतरी हमर आगू दू ठन सीढ़ी बने हवंय, जेन ह ऊपर डहर जाथें. दूनों अलग अलग पूजा के जगा मं जाथें. एक ठन ह सीधा डोंगरी के टिलिंग मं बने हनुमान मन्दिर जाथे. दूसर सीढ़ी दू ठन गुफा कोती जाथे, जेन मं आदिवासी पाहन मन्दिर बने के पहिलीच ले पूजा करत आवत हवंय.
दू अलग-अलग पूजा के जगा के तीर, अलग अलग दान पेटी, दू अलग अलग देंवता के मनेइय्या लोगन मन के डहर ले अलग-अलग काम सेती रखे गे हवंय. एक ठन गुफा के आगू, एक ठन मन्दिर के भीतरी, तीसर दान पेटी दुवार मं हवय, जेन ह बजरंग दल के आय. ये दान पेटी के पइसा ले मंगलवार के दिन भंडारा सेती करे जाथे, जेन मं भगत- साधु संत के खाय के बेवस्था करे जाथे. अऊ अंजन गाँव के तीर, डोगरी के तरी मं एक ठन अऊ दान पेटी हवय, जेन मं जमा पइसा ह गाँव के आदिवासी मन के पूजा के समान धन परसाद बिसोय मं काम आथे.
वो मन बताथें के आदिवासी मन कभू मन्दिर के मांग नई करे रहिस ; ये ह सरकार के एक झिन अफसर के पहल ले होईस. तब झारखंड बिहार के हिस्सा होवत रहिस.
वो ह कहिथे वो सपना के बाद ले ओकर बाबा ह डोंगरी मं जाय अऊ पूजा पाठ करे, रमायन पढ़े सुरु कर दीस. "अंजना ऋषि गौतम अऊ ओकर सुवारी अहल्या के बेटी रहिस, वो ह हमन ला कहिनी सुनाथे जेन ला वो हा अपन बबा ले सुने रहिस." वोला सराप परे रहिस अऊ ये अंजना डोंगरी मं आय रहिस. ओकरे नांव ले ये जगा के नांव अंजना डोंगरी परिस.वो ह शिब के भक्तिन रहिस. एक दिन भगवान शिब ह ओकर आगू मंगतरी बन के आइस अऊ वो ला सराप ले मुक्त करे सेती ओकर कान मं मंतर फूँकिस. मंतर के ताकत सेती हनुमान के जनम ओकर गरभ ले नई, ओकर जांघ ले होय रहिस.
"वो बखत रघुनाथ सिंह गुमला के एसडीओ रहिन, अऊ मोर ददा के लंगोटिया संगवारी रहिन. वो दूनो ह मिलके फइसला करिन के डोंगरी उपर एक ठन हनुमान मन्दिर बने ला चाही. सुरु मं आदिवासी मं येकर विरोध करिन अऊ डोंगरी मं जाके बकरा बलि दीन. फेर आखिर मन्दिर बनाच दे गीस अऊ येला अंजन धाम घोसित कर दे गीस." वो ह बेपरवाह होके जम्मो बात कहिथें.
अंजन गांव के नांव अंजनी दाई के नांव मं रखे गे हवय - आदिवासी मन के देवी, प्रकृति की एक ठन शक्ति, जेकर बारे मं गाँव के लोगन मन के मानना हवय के वो ह गाँव के तीर के डोंगरी मं बास करथे. सैकड़ों बछर ले वो मन गुफा देवी के सुमिरन करत आवत हवंय.
झारखंड में कुड़ुख भाषा के प्रोफ़ेसर डॉ. नारायण उरांव बतातें के जबरन सांस्कृतिक समावेशीकरण के काम आज घलो चलत हवय. वो ह कहिथें, "माटी के नान-नान पुतरा-पुतरी अऊ मड़ई, धरम के तिहार मनाय के खुल्ला जगा ह देवी मन्दिर मं बदल गे धन हिंदू मन बर मन्दिर बन गे." अऊ मन्दिर बन जाय के बाद, ये जगा मं भगत मन के भीड़ लग जाथे. तब आदिवासी मन अपन धरम के कतको रिवाज ला माने नई सकंय.
वइसे, इहाँ हमन ला जऊन देखे ला मिलथे वो बात ओकर ले कहूँ बढ़के हवय.
गर कऊनो इतिहास के भीतर तक ले जाके देखथे, त ये पता चलथे के आदिवासी मन ला हिंदू समाज मं लाय के काम भारी गुपचुप ढंग ले चलत हवय. देवी प्रसाद चट्टोपाध्याय अपन किताब लोकायत मं एक ठन बड़े सवाल उठाथें- गर 1874 मं वैदिक धरम मने इय्या मन के अबादी कुल अबादी के सिरिफ 10 फीसदी रहिस, त ये देह मं हिंदू बहुसंख्यक के दर्जा कइसने हासिल करत रहिन? येकर जुवाब जनगणना मं छिपे हो सकथे.
साल 1871 ले 1941 तक ले भारत के जनगणना ह आदिवासी मन के धरम के कतको नांव ले चिन्हारी करिस. जइसने के, आदिवासी, इंडिजिनस (मूल बासिंदा), एनिमिस्ट (जीववादी). फेर 1951 मं अजाद भारत के पहिली जनगणना ह सब्बो अलग-अलग किसिम के परंपरा ला ट्राइबल धरम नांव के नवा बरग मं मिला दीन. साल 1961 मं वोला घलो हटा दे गीस अऊ हिंदू, ईसाई, जैन, सिख, मुस्लिम अऊ बौद्ध के संग 'दीगर' कॉलम मं सामिल कर दे गीस.
येकरे कारन, साल 2011 के जनगणना के मुताबिक 0.7 फीसदी भारतीय मन अपन ला "दीगर धरम अऊ पन्थ" के तहत घोसित करिन, जेन ह आधिकारिक रूप ले देश मं बांटे गे अनुसूचित जनजाति मन के 8.6 के अबादी के अनुपात ले बनेच कमती हवय.
हनुमान पूजा के सवाल उलझन वाले आय.
